**«ԻՐԱՎԱԿԱՆ ՊԵՏՈՒԹՅՈՒՆ»**

**ԿՈՒՍԱԿՑՈՒԹՅԱՆ ԾՐԱԳՐԻ ՆԱԽԱԳԻԾ**

**ԸՆԴՀԱՆՈՒՐ ԴՐՈՒՅԹՆԵՐ**

1․ «ԻՐԱՎԱԿԱՆ ՊԵՏՈՒԹՅՈՒՆ» կուսակցության գործունեության հիմնական նպատակն է ողջ հայ ժողովրդի ունեցած մտավոր, նյութական և մշակութային կարողությունների համախմբումը ՀՀ տարածքում և այդ ներուժի բնականոն զարգացման ապահովումը՝ հանուն ՀՀ և հայ ժողովրդի բարեկեցիկ ու արժանապատիվ զարգացման:

Համախմբվելով Հայաստանի ապագայի նկատմամբ գաղափարական և նույն արժեհամակարգային մոտեցումների շուրջ, նպատակ հետապնդելով դառնալ արդի պահանջներին համարժեք քաղաքական համակարգի բաղկացուցիչ մասն ու լոկոմոտիվը, խնդիր ունենալով ձևավորելու այնպիսի քաղաքական օրակարգ, որը համահունչ կլինի հասարակության իրական տրամադրություններին, միաժամանակ ունենալով խորը պատասխանատվության զգացում Հայաստանի և հայ ժողովրդի ապագայի նկատմամբ, գաղափարապես և նույն արժեհամակարգի կրող ՀՀ քաղաքացիներս հիմնադրում ենք «ԻՐԱՎԱԿԱՆ ՊԵՏՈՒԹՅՈՒՆ» կուսակցությունը՝ հիմք ընդունելով 1990թ. օգոստոսի 23-ին Անկախության հռչակագրով հաստատված անկախ պետականության հիմնադրույթները։

 2․ «ԻՐԱՎԱԿԱՆ ՊԵՏՈՒԹՅՈՒՆ» կուսակցության համար ՀՀ-ն հայ ժողովրդի բարեկեցիկ և արժանապատիվ կեցության բացառիկ օրրան է՝ խարսխված հայ ժողովրդի պատմության ու մշակութային ժառանգության հենքի վրա։ Որտեղ մարդը բարձրագույն արժեք է, իսկ հանրային իշխանությունը պարտավոր է հարգել ու պաշտպանել մարդու և քաղաքացու հիմնարար իրավունքներն ու ազատությունները, ստեղծել այնպիսի իրավական համակարգ, որը կերաշխավորի վերջինս։

3․ «ԻՐԱՎԱԿԱՆ ՊԵՏՈՒԹՅՈՒՆ» կուսակցության նպատակն է իր գործունեությամբ ՀՀ-ում անշրջելի դարձնել սահմանադրականության գաղափարաբանությունը, ստեղծել ամբողջությամբ կոռուպցիայից զերծ՝ արդյունավետ կառավարմամբ, իրավական բարձր գիտակցությամբ հասարակություն, իսպառ բացառելով կոռումպացված քաղաքական համակարգի գոյությունը, ապահովել ժողովրդավարության և մարդու իրավունքների հիմնարար սկզբունքների կենսագործունեությունը:

4․ «ԻՐԱՎԱԿԱՆ ՊԵՏՈՒԹՅՈՒՆ» կուսակցության համար գերակա խնդիր է

ստեղծել ու կայացնել որակապես նոր քաղաքական համակարգ՝ խարսխված ազգային-պետական բարոյականության հավատամքով, որի համար անհրաժեշտ է ընդունել որակապես նոր, լեգետիմ սահմանադրություն՝ քննության առնելով կիսանախագահական կառավարման համակարգին անցնելու հնարավորության հարցը։

5․ «ԻՐԱՎԱԿԱՆ ՊԵՏՈՒԹՅՈՒՆ» կուսակցության առաջնահերթություններից է ստեղծել իրական նախադրյալներ հայրենադարձությունը խթանելու և արտագաղթի տեմպերը նվազեցնելու, Հայաստանը ներդրողների համար ավելի գրավիչ դարձնելու, համար։

6․Պետությունը պարտավոր է ստեղծել ազգային արժեքները պահպանելու անհրաժեշտ միջավայր: Պետք է պահպանվի Հայաստանյաց Առաքելական Սուրբ Եկեղեցու՝ որպես ազգային եկեղեցու բացառիկ առաքելությունը հայ ժողովրդի հոգևոր կյանքում, կայացնել այնպիսի կրթական համակարգ, որը կծառայի հայ ժողովրդի ազգային ինքնության պահպանման և առաքինի քաղաքացի դաստիարակելու կարևորագույն նպատակին:

7․«ԻՐԱՎԱԿԱՆ ՊԵՏՈՒԹՅՈՒՆ» կուսակցության համոզմամբ Հայաստանում անհրաժեշտ է հաստատել արդարություն և իրավունքի գերակայություն հանրային կյանքի բոլոր ոլորտներում, ստեղծել իրապես անկախ ու անաչառ դատական համակարգ՝ Հայաստանը վերածելով հաջողության հասնելու և հաջողակ մարդկանց երկիր։